32003D0138
L 053/58
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 27 февруари 2003 година
за установяване на стандарти за кодирането на компонентите и материалите, използвани в превозните средства в приложение на Директива 2000/53/ЕО на Европейския парламент и на Съвета относно излезлите от употреба превозни средства
(нотифицирано под номер C(2003) 620)
(текст от значение за ЕИП)
(2003/138/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/53/ЕО на Европейския парламент и на Съвета от 18 септември 2000 г. относно излезлите от употреба превозни средства (1), и по-специално член 8, параграф 2 от нея,
като има предвид, че:
(1)
Според изискванията на Директива 2000/53/ЕО Комисията трябва да фиксира стандартите относно кодирането на компонентите и материалите, които трябва да се използват от производителите на материали и оборудване, по-специално с цел да се улесни идентификацията на компонентите и материалите, които могат да бъдат повторно използвани или оползотворени.
(2)
Необходимо е да се фиксират нови стандарти относно кодирането въз основа на опита, натрупан в областта на рециклирането и оползотворяването на излезлите от употреба превозни средства.
(3)
Предвидените от настоящото решение мерки са съобразени със становището на Комитета, визиран в член 11 на Директива 2000/53/ЕО,
ПРИЕ НАСТОЯЩОТО РЕШЕНИЕ:
Член 1
Без да се нарушават разпоредбите на член 3, параграф 3 от Директива 2000/53/ЕО, държавите-членки предприемат необходимите мерки, за да се гарантира, че производителите на материали и оборудване ще използват номенклатурата на стандартите на ISO за кодиране на компонентите и материалите, посочени в приложението към настоящата директива относно етикетирането и идентификацията на компонентите и материалите, които се използват в превозните средства.
Член 2
Две години след влизането в сила на настоящото решение, въз основа на опита, натрупан в областта на рециклирането и оползотворяването на излезлите от употреба превозни средства, настоящото решение ще бъде ревизирано, с цел да се фиксират, ако е необходимо, стандарти за кодиране, които да се прилагат към други компоненти и материали.
Член 3
Настоящото решение влиза в сила от 1 юли 2003 г.
Член 4
Адресати на настоящото решение са държавите-членки.
Съставено в Брюксел на 27 февруари 2003 година.